Rozhodnutie Komisie
z 2. septembra 2003,
ktorým sa uznáva zásada úplnosti spisov predložených na podrobné preskúmanie na účely možného zaradenia látok fosfid draselný, acekvinocyl a cyflufenamid do prílohy I k smernici Rady 91/414/EHS týkajúcej sa umiestnenia výrobkov na ochranu rastlín na trh
(Oznámené pod číslom dokumentu C(2003) 3128)
(Text s významom pre EHP)
(2003/636/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o umiestnení výrobkov na ochranu rastlín na trh [1], naposledy zmenenú a doplnenú smernicou Komisie 2003/79/ES [2], a najmä na jej článok 6 ods. 3,
keďže:
(1) Smernica 91/414/EHS stanovuje prípravu zoznamu aktívnych látok v spoločenstve schválených na začlenenie do výrobkov na ochranu rastlín.
(2) Spis pre aktívnu látku fosfid draselný predložila spoločnosť Luxembourg Industries (Pamol) Ltd francúzskym úradom 22. augusta 2002 so žiadosťou o jej zaradenie do prílohy I k smernici 91/414/EHS. Spis pre aktívnu látku acekvinocyl predložila spoločnosť Agro-Kanesho Co. Ltd úradom v Holandsku 17. marca 2003 so žiadosťou o jej zaradenie do prílohy I k smernici 91/414/EHS. Spis pre aktívnu látku cyflufenamid predložila spoločnosť Nippon Soda Company Limited úradom vo Veľkej Británii 14. januára 2003 so žiadosťou o jej zaradenie do prílohy I k smernici 91/414/EHS.
(3) Úrady vo Francúzsku, Holandsku a Veľkej Británii uviedli Komisii, že po predbežnom preskúmaní sa ukazuje, že spisy pre dané aktívne látky spĺňajú požiadavky na údaje a informácie stanovené v prílohe II k smernici 91/414/ES. Zároveň sa ukazuje, že predložené spisy spĺňajú požiadavky na údaje a informácie stanovené v prílohe III k smernici 91/414/EHS so zreteľom na jeden výrobok na ochranu rastlín s obsahom príslušnej aktívnej látky. V súlade s článkom 6 ods. 2 smernice 91/414/ES boli spisy následne príslušnými žiadateľmi odoslané Komisii a ostatným členským štátom a boli odovzdané Stálemu výboru pre potravinový reťazec a zdravie zvierat.
(4) Týmto rozhodnutím by sa malo oficiálne potvrdiť na úrovni spoločenstva, že spisy sa považujú za v zásade spĺňajúce požiadavky na údaje a informácie stanovené v prílohe II a prinajmenšom pre jeden výrobok na ochranu rastlín obsahujúci príslušnú aktívnu látku aj požiadavky prílohy III k smernici 91/414/ES.
(5) Toto rozhodnutie by nemalo mať dopad na právo Komisie vyžiadať si od žiadateľa predloženie ďalších údajov alebo informácií členskému štátu určenému za spravodajský členský štát so zreteľom na danú látku, a to na účel vyjasnenia určitých bodov v spise.
(6) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Spisy týkajúce sa aktívnych látok identifikovaných v prílohe k tomuto rozhodnutiu, ktoré boli predložené Komisii a členským štátom s cieľom dosiahnutia zaradenia týchto látok do prílohy I k smernici 91/414/EHS, v zásade spĺňajú požiadavky na údaje a informácie stanovené v prílohe II k smernici 91/414/EHS.
Spisy zároveň spĺňajú požiadavky na údaje a informácie stanovené v prílohe III k smernici 91/414/EHS so zreteľom na jeden výrobok na ochranu rastlín s obsahom aktívnej látky, berúc do úvahy navrhnuté použitie.
Článok 2
Spravodajský členský štát vykoná podrobné preskúmanie príslušných spisov a čo najskôr, najneskôr však do 4. septembra 2004, podá Komisii správu o záveroch svojho preskúmania spolu so všetkými odporúčaniami o zaradení alebo nezaradení príslušnej aktívnej látky do prílohy I k smernici 94/414/EHS a so všetkými podmienkami s tým spojenými.
Článok 3
Toto rozhodnutie je adresované členským štátom.
V Bruseli 2. septembra 2003